Kris Jensen Skriver (S), 2023-10-12:
Tak for det, og tak for ordet.
Vi skal i dag behandle lovforslaget om universalopladere til mobiltelefoner m.v.
I dette tilfælde skal »m.v.« forstås meget bredt, da der er mange elementer i det her lovforslag, der er vigtige for, at vi kan indfri målsætningerne i den gældende teleaftale sammen med andre tiltag.
Derudover er der tilføjet en del på energiområdet, der handler om offentliggørelse af og indberetning af oplysninger om datacentres energimæssige ydeevne og er en implementering af artikel 12 i energieffektiviseringsdirektivet.
Den største ændring i det lovforslag, vi står med i dag, som flest danskere vil stifte bekendtskab med, er, at vi implementerer det EU-direktiv, der sikrer universalopladere med usb-c-standarden.
Kort og godt betyder det, at man fremadrettet kan genbruge sin oplader, når man får en ny mobiltelefon.
Det er rigtig godt på så mange felter, bl.a. i forhold til miljø og klima.
Det har ganske enkelt virket tosset, at man før på den måde har langet rigtig mange opladere over disken til folk, der har haft en velfungerende oplader derhjemme.
Det giver ikke ret meget mening, og derfor er det særdeles godt, at man i EU har lavet denne løsning, der bl.a. har en god effekt på klimaet og er til gavn for forbrugerne.
Der kan vist ikke siges ret meget negativt om den løsning.
Jeg noterer mig også, at nogle selskaber er begyndt at rette ind efter dette direktiv.
Andre elementer i dette lovforslag handler om den gruppe, der endnu ikke har fået udrullet bredbånd.
Det er en klar og vigtig målsætning for mig og for Socialdemokratiet, at der er god internetdækning i hele Danmark.
Det er helt afgørende for, at man kan bo og drive virksomhed i alle egne af landet.
Heldigvis er vi godt med herhjemme, men vi ved også, at der er steder, hvor dækningen ikke er nået ud.
Der er en restgruppe, og det, der er opgaven, er at finde ud af, hvor stor den restgruppe egentlig er.
Det er anslået, at der er 22.000-24.000 adresser, som man ikke vil være nået ud til i 2025.
Nogle af disse adresser er ubeboet.
Med forslaget her får vi ved at kigge på elforbruget mulighed for at finde ud af, om adressen også er ubeboet.
På den måde kan vi blive skarpere på, præcis hvor stor restgruppen er.
Og når vi har den viden, kan vi bedre træffe beslutning om, hvornår vi når ud til de adresser, der mangler, og hvordan vi gør det.
På samme måde skal vi have afdækket, hvorvidt den mobile dækning kan indgå.
Med lovforslaget i hånden får vi udviklet en metode, der skal fortælle os, hvordan den mobile dækning er i Danmark, så vi har et overblik og dermed kan se, om vi har nogle huller i vores land.
Som teleordfører støder jeg desværre indimellem på mennesker, der oplever dårlig dækning, og der er jævnligt mediehistorier herom.
Det viser, at der er et arbejde, der skal gøres for at indfri målsætningerne i teleaftalen.
Det vil vi og jeg arbejde for at vi gør.
Der er andre elementer i denne aftale, bl.a. i forhold til masteleje.
Jeg bemærker, at der i høringssvarene er en konstruktiv tilgang, og at der er lavet nogle tilrettelser og præciseringer efter høringen, der bl.a. sikrer, at omkostningerne for branchen ikke bliver højere end højst nødvendigt.
Det er min opfattelse, at disse høringssvar er blevet taget imod i den konstruktive tone, de er skrevet i, og at de rettelser, der er foreslået på den baggrund, er fornuftige.
I Socialdemokratiet bakker vi varmt op om den teleaftale, der er indgået af en bred kreds af partier her i Folketinget.
Vi bakker derfor op om, at vi med nogle af de ting, der ligger i forslaget her, kan komme tættere på at indfri målsætningerne om at sikre en god dækning i hele landet,
ligesom vi bakker op om, at man fremadrettet ikke skal have en ny oplader, når man anskaffer sig en mobiltelefon.
Lovforslaget her er således på forskellige felter nogle gode skridt i den helt rigtige retning.
På baggrund af dette kan jeg meddele, at Socialdemokratiet støtter lovforslaget.
Jeg skulle hilse fra Moderaterne og sige, at de gør det samme.